**Ministru kabineta noteikumu projekta „Grozījumi Ministru kabineta 2011.gada 13.decembra noteikumos Nr.949 „Noteikumi par augu aizsardzības līdzekļu laišanu tirgū”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Augu aizsardzības likuma 5.panta 23.punkts un 9.panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban spēkā ir Ministru kabineta 2011.gada 13.decembra noteikumi Nr.949 „Noteikumi par augu aizsardzības līdzekļu laišanu tirgū” (turpmāk – noteikumi Nr.949). Noteikumi Nr.949 nosaka prasības augu aizsardzības līdzekļu laišanai tirgū, tirdzniecības vietām izvirzāmos kritērijus, augu aizsardzības līdzekļu tirdzniecības, ievešanas, izvešanas, uzglabāšanas un transportēšanas prasības, to pārdevēju un augu aizsardzības konsultantu pienākumus, informācijas sniegšanas kārtību augu aizsardzības līdzekļa pircējam un tās saturu, kā arī augu aizsardzības līdzekļu aprites kontroles kārtību. Ievērojot noteikumu Nr.949 piemērošanas praksē konstatētās aktualitātes un Valsts augu aizsardzības dienesta priekšlikumus, ir sagatavots Ministru kabineta noteikumu projekts „Grozījumi Ministru kabineta 2011. gada 13. decembra noteikumos Nr.949 „Noteikumi par augu aizsardzības līdzekļu laišanu tirgū”” (turpmāk – noteikumu projekts).1. Precizēts noteikumu Nr. 949 1.punkts, papildinot to ar uzglabāšanas vietām. Noteikumu Nr. 949 1.1 punktā ietverti nosacījumi, kuri iepriekš noteikti noteikumu Nr. 949 1.punktā un kuros ietvertas atsauces uz regulējumu, kas ietverts citos normatīvajos aktos.
2. Noteikumu Nr. 949 8.punkts nosaka, ka nereģistrētus augu aizsardzības līdzekļus līdz to pārvietošanai uz citu Eiropas Savienības dalībvalsti vai izvešanai uz trešo valsti uzglabā tirdzniecības vietas noliktavā, kuras īpašnieks vai tiesiskais valdītājs ir saņēmis speciālu atļauju (licenci) augu aizsardzības līdzekļu izplatīšanai. Praksē tā bieži vien ir ne tikai tirdzniecības vietas noliktava, bet var būt arī augu aizsardzības līdzekļu uzglabāšanas noliktava. Tādēļ, lai prasības, kas jāievēro augu aizsardzības līdzekļu uzglabāšanā, attiecinātu uz visām noliktavām, kurās tiek uzglabāti augu aizsardzības līdzekļi, nepieciešams attiecīgi precizēt noteikumus.
3. Noteikumu Nr. 949 12.5.apakšpunkts izteikts jaunā redakcijā, svītrojot prasību licences īpašniekam nodrošināt, lai augu aizsardzības līdzekļu uzglabāšanas vietā ir darbinieks, kas ir saņēmis augu aizsardzības līdzekļa pārdevēja apliecību vai apliecību par tiesībām konsultēt par augu aizsardzības līdzekļu lietošanu. Šādu prasību turpmāk paredzēts attiecināt tikai uz augu aizsardzības līdzekļu tirdzniecības vietām.
4. Ja tiek mainīti augu aizsardzības līdzekļu reģistrācijas nosacījumi, nepieciešams, lai augu aizsardzības līdzekļu lietotāji pēc iespējas efektīvāk tiktu informēti par šīm izmaiņām. Tādēļ licences īpašniekam ir nosakāmi papildu pienākumi augu aizsardzības līdzekļu lietotāju informēšanai, t.i., tam jānodrošina, lai augu aizsardzības līdzekļu lietotāji ir informēti par aktuālajiem reģistrācijas nosacījumiem, kas noteikti konkrēta augu aizsardzības līdzekļa lietošanai. Tādēļ noteikumi Nr.949 tiek papildināti ar 12.8.apakšpunktu, kas paredz licences īpašniekam nodrošināt iespēju personai, kas pērk šo augu aizsardzības līdzekli, iepazīties ar izmaiņām reģistrēta augu aizsardzības līdzekļa reģistrācijas vai izplatīšanas nosacījumos, uzrādot attiecīgā dienesta lēmuma kopiju tirdzniecības vietā un šo izmaiņu izsniegšanu personai, ja to paredz dienesta lēmums.
5. Noteikumu Nr.949 26.punkts izteikts jaunā redakcijā, no tā svītrojot prasību, ka augu aizsardzības līdzekļu tirdzniecības vietā tiek aizliegta tirdzniecība ar sadzīves ķīmijas precēm. Līdz šim nav ziņu par gadījumiem, kad sadzīves ķīmijas preces kopā ar augu aizsardzības līdzekļiem radītu riskantas situācijas. Svītrojot šo prasību, tiek mazināts slogs tirdzniecības vietām, kas jau iepriekš ir ieguvušas speciālas atļaujas (licences) un vienlaikus tirgojušās ar sadzīves ķīmijas precēm. Patlaban šāda prasība uzliek pienākumu tirdzniecības vietai papildus meklēt atsevišķu telpu vai arī atteikties no speciālas atļaujas (licences), jo nevar izpildīt šo prasību, ja tirdzniecības vietai ir viena telpa.
6. Noteikumi Nr.949 tiek papildināti ar 33.1 punktu, ieviešot Eiropas Komisijas Veselības un patērētāju ģenerāldirektorāta Pārtikas un veterinārā biroja 2012.gada 10.–14. septembrī veiktās revīzijas ieteikumu „nodrošināt, lai atbilstoši *FAO* Rokasgrāmatai par pesticīdu glabāšanu un krājumu kontroli (FAO/V8966E) uzglabāšanas drošuma noteikumi paredzētu pietiekamu ventilāciju un herbicīdu atsevišķu glabāšanu”. Tādēļ noteikumu projektā ir paredzēta herbicīdu, kā arī citu augu aizsardzības līdzekļu lietošanas kategoriju nodalīšana, lai samazinātu augu aizsardzības līdzekļu sajaukšanās risku.
7. Ar noteikumu projektu tiek svītrots noteikumu Nr. 949 44.punkts – prasība par ugunsdrošības noteikumu ievērošanu, jo to nosaka Ministru kabineta 2016.gada 19.aprīļa noteikumi Nr.238 „Ugunsdrošības noteikumi”.
8. Ievērojot grozījumus Ministru kabineta 2013.gada 19.marta noteikumos Nr.147 „Noteikumi par profesionālo augu aizsardzības līdzekļu lietotāju, augu aizsardzības līdzekļu lietošanas operatoru, augu aizsardzības līdzekļu pārdevēju un augu aizsardzības konsultantu apmācību un apliecību izsniegšanas kārtību”, nepieciešams precizēt otrās reģistrācijas klases augu aizsardzības līdzekļu profesionālo lietotāju tiesības augu aizsardzības līdzekļu tirdzniecības jomā (noteikumu Nr.949 53.punkts).
9. Noteikumi Nr.949 paredz, ka paraugus analizē akreditētā laboratorijā, kurai pesticīdu noteikšanas jomā ir ieviesta kvalitātes sistēma „Labas laboratorijas prakse”. Iepriekšminētā prakse ir nepieciešama laboratorijām, kas nodarbojas ar pētniecības darbu. Ievērojot ar noteikumiem sasniedzamos mērķus, ir pierādījies, ka nepieciešama tikai konkrētu rādītāju konstatēšana. Ar grozījumiem tiek paplašināts to laboratoriju loks, kas varētu sniegt šo pakalpojumu. Pakalpojumu varēs sniegt akreditēta laboratorija, kas atbilst ISO standartiem un kas nodrošina atbilstošu darba kvalitāti un nepieciešamo rādītāju analīzi, kā arī laboratorija, ar kvalitātes sistēmu „Labas laboratorijas prakse”. (Noteikumu Nr.949 56.punkts.)
10. Noteikumu projekts paredz precizēt atkārtotās testēšanas kārtību. Ja kādam no rādītājiem konstatēta neatbilstība, atkārtotā testēšanā ir analizējami tikai rādītāji, kuriem konstatēta neatbilstība pirmajā testēšanā. (Noteikumu Nr.949 63., 64. 65. un 66.punkts.)
11. Noteikumos Nr.949 ir noteikts pienākums segt visus ar augu aizsardzības līdzekļa kontroles parauga testēšanu saistītos izdevumus, ja saskaņā ar atzinumu pēc atkārtoto analīžu rezultātiem augu aizsardzības līdzekļa sastāvs neatbilst reģistrētajam augu aizsardzības līdzekļa sastāvam (noteikumu Nr.949 68.punkts). Tā kā komersanti ir atbildīgi par augu aizsardzības līdzekļa atbilstību reģistrācijas nosacījumiem, tad ir vērtējams ne tikai augu aizsardzības līdzekļa sastāvs – augu aizsardzības līdzeklī ietilpstošās darbīgās vielas, bet arī citi nosacījumi, kas jāievēro, reģistrējot augu aizsardzības līdzekli.
 |
| 3. | Projekta izstrādē iesaistītās institūcijas | Zemkopības ministrija un Valsts augu aizsardzības dienests |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Augu aizsardzības līdzekļu izplatītāji – komersanti, kas saņēmuši Valsts augu aizsardzības dienesta izdotu speciālo atļauju (licenci), t.i., 300 komersantu. |
| 2. | Tiesiskā regulējuma ietekme uz tautsaimniecību un administratīvo slogu | Tiek samazināts administratīvais slogs licences īpašniekiem, kas vienlaikus nodarbojas ar sadzīves ķīmijas tirdzniecību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

Anotācijas III., IV. un V. sadaļa- projekts šīs jomas neskar.

|  |
| --- |
| **VI. Sabiedrības līdzdalība un komunikācijas aktivitātes** |
| 1. Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika nosūtīts saskaņošanai Latvijas augu aizsardzības līdzekļu ražotāju un tirgotāju asociācijai. |
| 2. Sabiedrības līdzdalība projekta izstrādē  | Sagatavošanas gaitā noteikumu projekts elektroniski tika nosūtīts Latvijas augu aizsardzības līdzekļu ražotāju un tirgotāju asociācijai. |
| 3. Sabiedrības līdzdalības rezultāti | Pēc Latvijas augu aizsardzības līdzekļu ražotāju un tirgotāju asociācijas priekšlikumiem noteikumu projekts tika precizēts, un tā precizēto redakciju asociācija atbalstīja. |
| 4. Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Izpildi nodrošinās Valsts augu aizsardzības dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav. |

Zemkopības ministrs J.Dūklavs

26.08.2016. 10:00

1111

Kjago

67027309, kristine.kjago@vaad.gov.lv